Мы махуэхэм
Жэпуэгъуэм и 11, махуэку
Хъыджэбз цIыкIухэм я дунейпсо махуэщ
Башкортостан Республикэм и къэралыгъуэм и махуэщ
Абхъазым IэщэкIэ зэщIэузэда я къарухэм я махуэщ
1138 гъэм Алеппэ щIыр щыхъеящ. АпхуэдизкIэ лъэщу щIыр иутхыпщIати, ар цIыхухэм ялъэгъуа къэхъукъащIэ нэхъ шынагъуэ дыдэхэм хабжащ. Абы щыгъуэ цIыху мин 230-м щIигъу хэкIуэдауэ щытащ.
1552 гъэм Грозный Иван и дзэхэм Къэзан къалэр къащтащ, апхуэдэ щIыкIэкIи Къэзан хъаныгъуэр Урысейм хагъэхьащ.
1653 гъэм Москва унафэ къыщащтащ Украинэр Урысей пащтыхьыгъуэм хэгъэхьэным теухуауэ.
1783 гъэм Екатеринэ ЕтIуанэм и унафэкIэ Урысейм щIэныгъэхэмкIэ и академиер къызэрагъэпэщащ. Абы и президенту ягъэуват Дашковэ Екатеринэ.
1881 гъэм США-м щыщ Хьюстон Дэвид сурэттехым иралъхьэ плёнкэр къызэригупсысам щыхьэт техъуэ патент иратащ.
1887 гъэм Америкэм и Штат Зэгуэтхэм щыщ къэхутакIуэ Эдисон Томас хэхыныгъэхэм Iэуэ щаIэтар къызэрабж, электрокъарукIэ лажьэ аппарат къигупсысащ.
1941 гъэм Къэбэрдей-Балъкъэр тхылъ тедзапIэм къыдигъэкIащ республикэм и усакIуэхэм я IэдакъэщIэкIхэр зэрыт «Iэщэр къафщтэ» тхылъыр.
1961 гъэм Семипалатинск полигоным и щIы щIагъым япэу щагъэунэхуащ абы къыщагъэуа ядернэ бомбэм и къарур.
Нэмыцэ щIэныгъэлI, зыплъыхьакIуэ, бзэ куэд зыщIэу щыта, адыгэхэм я псэукIэм мызэ-мытIэу тетхыхьа Клапрот Юлиус къызэралъхурэ илъэс 235-рэ ирокъу.
Полицэм и генерал-майор, КъБР-м щIыхь зиIэ и юрист Кумыщ Мухьэрбий и ныбжьыр илъэс 62-рэ ирокъу.
Къэбэрдей-Балъкъэрым и Муслъымэнхэм я дин IуэхущIапIэм и унафэщIу 2004 — 2010 гъэхэм лэжьа ПщыхьэщIэ Iэнас къызэралъхурэ илъэс 51-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 13 — 16, жэщым градуси 9 — 12 щыхъунущ.
Жэпуэгъуэм и 12, мэрем
Къупщхьэ узым ебэныным и дунейпсо махуэщ
Испаныбзэм и махуэщ
Армением тутын емыфэным и махуэр щагъэлъапIэ
Бразилием щагъэлъапIэ сабийхэм я махуэр
УФ-м и МВД-м и медицинэ IуэхущIапIэхэм я махуэщ. 1921 гъэм РСФСР-м и НКВД-м и Управленэ Нэхъыщхьэм унафэ къыдигъэкIащ милицэм къулыкъу щызыщIэхэм медицинэ дэIэпыкъуныгъэ щагъуэтын IуэхущIапIэхэр къызэIухыным теухуауэ.
Ди эрэм и пэкIэ 782 гъэм Ереван къалэм и лъабжьэр ягъэтIылъащ.
1492 гъэм Колумб Христофор Сан-Сальвадор хытIыгур къигъуэтащ. Аращ Америкэр зэрыщыIэр къыщихутауэ къалъытэри икIи США-м ар Колумб и махуэу щагъэлъапIэ.
1775 гъэм США-м и дзэ-тенджыз флотыр къызэрагъэпэщащ.
1822 гъэм Бразилием щхьэхуитыныгъэ игъуэтащ — ар Португалием къыхэкIащ.
1897 гъэм Урысейм щыяпэу футболымкIэ зэхьэзэхуэ щекIуэкIащ.
1901 гъэм Рузвельт Теодор США-м и президентым и хэщIапIэм «Унэ хужь» фIищащ.
1924 гъэм Украинэм хыхьэу Молдавие АССР-р къызэрагъэпэщащ.
1944 гъэм Алыджым и къалащхьэ Афины нэмыцэ зэрыпхъуакIуэхэм къыIэщIагъэкIыжащ.
1957 гъэм Къэбэрдей-Балъкъэр къэрал университетыр къызэIуахащ. Абы и япэ ректору ягъэуват Бэрбэч ХьэтIутIэ. Иджы абы и цIэр а еджапIэ нэхъыщхьэм зэрехьэ.
1968 гъэм Мехикэ къыщызэIуахащ ХIХ гъэмахуэ Олимп джэгухэр. Зэпеуэхэр жэпуэгъуэм и 12 — 27-хэм екIуэкIащ.
1999 гъэм Босниемрэ Герцеговинэмрэ я къалащхьэ Сараевэ дунейм къыщытехьа щIалэ цIыкIум ЩIым цIыхуу щыпсэум я бжыгъэр мелардих иригъэкъуауэ щытащ.
Совет актёр, кинорежиссёр, сценарийхэр зытхыу щыта, СССР-м и цIыхубэ артист Быков Ролан къызэралъхурэ илъэс 89-рэ ирокъу.
Италием щыщ оперэ уэрэджыIакIуэ цIэрыIуэ Паваротти Лучанэ къызэралъхурэ илъэс 83-рэ ирокъу.
Тхыдэ щIэныгъэхэм я доктор, КъБКъУ-м и профессору, ЩIДАА-м и академикыу щыта Быж Алий къызэралъхурэ илъэс 81-рэ ирокъу.
КъБР-м, Ингушым, Осетие Ипщэм щIыхь зиIэ я артисткэ Кърым Иринэ къыщалъхуа махуэщ.
Къэрал къулыкъущIэ, УФ-м и Правительствэм и УнафэщIым и къуэдзэу, финансхэмкIэ министру щыта, УФ-м и Къэзыбж палатэм и унафэщI Кудрин Алексей и ныбжьыр илъэс 58-рэ ирокъу.
Урысей уэрэджыIакIуэ, Дагъыстэнымрэ УФ-мрэ щIыхь зиIэ я артисткэ Жасмин (Семендуевэ Сарэ) и ныбжьыр илъэс 41-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 10 — 12, жэщым градуси 4 — 6 щыхъунущ.
